Sabiedrības sekularizācija
Sabiedrības sekularizācija (no latīņu: saecularis — 'laicīgs') ir reliģijas lomas samazināšanās sabiedrības dzīvē jeb pāreja no sabiedrības, kurā dominē reliģiskās tradīcijas, uz sekulāru sociālās struktūras modeli, kas balstīta uz racionālām (nereliģiskām) normām. Sekularizācijas hipotēze, kas radās 20. gadsimta vidū, apgalvo, ka ar laiku reliģiju pilnībā aizstās zinātne un tehnoloģijas. Šīs hipotēzes maigāka versija ir tāda, ka reliģija neizzudīs pilnībā, bet zaudēs savu ietekmi. Saskaņā ar šo uzskatu reliģisko personu un reliģisko prakšu noklusēšana vai negatīvs atspoguļojums plašsaziņas līdzekļos ir sekularizācijas ārējās pazīmes. Sekularizācija veicina arī ateismu dažādās tā izpausmēs, sākot ar aktīvu Dieva un reliģijas vērtības noliegšanu sekulārajā humānismā un beidzot ar reliģisko organizāciju biedru pasīvu vienaldzību pret reliģisko morāli.